Niu Braunfelsas
Niu Braunfelsas (angl. New Braunfels) – miestas Jungtinėse Amerikos Valstijose, Teksase, 50 km į šiaurės rytus nuo San Antonijaus, prie Komalio ir Gvadelupės upių santakos, šalia Balkoneso skardžio. Komalio apygardos centras. Yra regioninis oro uostas, praeina San Antonijų ir Ostiną jungiantis plentas bei geležinkelis. Tekstilės, maisto (grūdų malimo), statybinių medžiagų (klinties apdirbimo) pramonė, apylinkėse plėtojama pieninė, mėsinė gyvulininkystė, žemdirbystė. Turizmas. Yra Sofienburgas – buvęs princo namas, dabar vokiečių kultūros muziejus, išlikę tradicinių vokiškų namų. Veikia teksasietiškų rankų darbo baldų muziejus. Vyksta vokiška šventė Viurstfestas. Apylinkėse yra Landos parkas, gamtinio tilto urvai, Kanjono ežeras. 2020 m. 57,3 % miesto gyventojų buvo baltieji, 34,6 % – lotynoamerikiečiai, 3,3 % – mišrios kilmės, 1,7 % – afroamerikiečiai, 0,9 % – azijiečiai.